**Innspill – Energi og miljøkomiteen,** 17.10.2023

Energigass Norge er bekymret over manglende satsning på biogass i årets budsjettforslag.

Norge trenger mer grønn energi, om en skal klare å nå klimamålene vi har satt oss. Energigass Norge har stor tro på at biogass kan spille en viktig rolle for å bidra til nettopp dette.

Biogass er basert på avfall vi uansett må forholde oss til, og som vi er nødt til å håndtere: for eksempel matavfall, avløpsslam og husdyrgjødsel. Vi har i dag et landbruk som sliter med å kutte klimautslipp, og en oppdrettsnæring hvor en ser fiskeslam gå rett ut i norske fjorder. Ved å etterspørre og satse på biogass, så vil denne typen avfall plutselig kunne få en ny verdi, og en vil få et incentiv til å faktisk samle det opp.

Biogass handler altså ikke kun om grønn energi, men også om avfallshåndtering, fornybar CO2, og gjenvinning av viktige næringsstoffer som fosfor og nitrogen.

I Norge har vi et stort u-utnyttet potensial for biogassproduksjon, i form av organisk avfall som enten ikke samles opp, eller at det eksporteres ut av landet. I dag produserer Norge ca. 0,7 TWh biogass, mens et realistisk estimat for år 2030 er 5 TWh. 5 TWh er ikke en ubetydelig energimengde – det er nok til å forsyne 250.000 husstander, eller over 12.500 langdistanselastebiler, altså lastebiler som kjører langt og tungt, og som har vanskelig for å bli elektrifisert med det første. Men for å nå et slikt estimat er en helt avhengig av å begynne å se på de u-utnytta ressursene som ligger hos blant annet landbruket og hos oppdrettsnæringen.

Samtidig må en se på støtteordningen for produksjon. Dagens investeringsstøtte fra Enova til biogassproduksjon, vektlegger i for stor grad innovasjon. Det har medført at det tar for lang tid fra en investeringsbeslutning blir tatt, til en faktisk har produksjon oppe å gå.

Vi etterlyser også en tydelig målsetting, og produksjonsplan fra Enova. Enova må kunne våge å si 5 TWh innen 2030, og hva som må til for å komme dit?

Nå ser vi at transportørene står klar til å bestille biogasslastebiler, mens distributørene står klar til å bygge fyllestasjoner. Men når alt kommer til alt, så kan ikke tempoet deres overstige tempoet for utbyggingen av ytterligere produksjon.

Biogass vil kunne bidra med utslippskutt i sektorer hvor dette er ansett som krevende, som i tungtransport, landbruk, industri og skipsfart.

I korte trekk vil en økt satsning på biogass gi: økt avfallshåndtering, økt energiutnyttelse og økt verdiskapning. Ergo, en politisk satsning på biogass vil være en fornuftig klima-, energi- og miljøpolitikk.

**Energigass Norge ønsker:**

* En helhetlig plan og målsetting fra Enova om 5 TWh produsert biogass i 2030
* En redusert vekting av innovasjon i Enovas investeringsstøtte til biogassproduksjon
* En økt satsning på innsamling og ressursutnyttelse av organisk avfall til bruk i biogassproduksjon i Norge

**Energigass Norge**

Kenneth Warvik  
Rådgiver